१) शुभपापसमापनैकलभ्यं = शुभानि पापानि च = शुभपापानि, तेषां समापनं = शुभपापसमापनं, तेन एव लभ्यः = शुभपापसमापनैकलभ्यः, तम् । एतस्य संसारस्य बन्धनात् यदा मुक्तिः भवति तदा एव भागवान् प्राप्तुं शक्यः । तथापि संसारे विद्यमानस्य एव मम मनसि तव रूपं यथा तिष्ठेत् तथा त्वं अनुगृहाण इति कवेः प्रार्थना ।
२) स्वमहोमण्डलपञ्चमांशसंस्थं = स्वीयं महः (तेजः) = स्वमहः, स्वमहसः मण्डलं = स्वमहोमण्डलं, तत् च पञ्चधा वर्तते - पर -व्यूह -विभव -अन्तर्यामि-अर्चाभेदेन । तस्य पञ्चमः अंशः अर्चारूपः । स च मन्दिरादिषु आराध्यमानः विग्रहरूपः भगवान् । तथा च स्वमहोमण्डलस्य पञ्चमः अंशः = स्वमहोमण्डलपञ्चमांशः, तद्रूपेण संस्थितः, स्वमहोमण्डलपञ्चमांशसंस्थः, तम् । यच्च अर्चारूपं श्रीनारायणभट्टतिरिवर्येण - अस्पष्टं दृष्टमात्रे पुनरुरुपुरुषार्थात्मकं ब्रह्म तत्त्वं तत्तावद्भाति साक्षाद् गुरुपवनपुरे हन्त भाग्यं जनानाम् इति स्तुतम् । नृणां निःश्रेयसार्थाय व्यक्तिर्भगवती भुवि । अव्ययस्याप्रमेयस्य निर्गुणस्य  गुणात्मनः॥ (१०.२९.१४) इति श्रीमद्भागवते दर्शितः तस्य पञ्चमांशस्य विग्रहः अत्र कविना अभिप्रेतः ।
३) तावकीनं = त्वदीयम् इत्यर्थः । युष्मदस्मदोरन्यतरस्यां खञ्च (४-३-१) इति सूत्रेण खञ्-प्रत्ययः । तवकममकावेकवचने (४-३-३) इति सूत्रेण तवक इति आदेशः । तेन तावकीनम् इति रूपम् ।
४) मन्मानसगोचरं = मम मानसं = मन्मानसं, तस्य गोचरः = मन्मानसगोचरः । मन एव मानसं प्रज्ञादिभ्योऽण् (५-४-३८) इति सूत्रेण अण्-प्रत्यये रूपम् । गावः (इन्द्रियाणि) चरन्ति अस्मिन् इति गोचरः = इन्द्रियार्थः इत्यर्थः । अवाङ्मनसगोचरम् इत्यादिप्रयोगात् ज्ञानमात्रेऽपि । तथा च अत्र प्रत्यक्षम् इत्यर्थः ।
(Translation by the Great Scholar & Linguist Brahmasri Ganeshan @vezhamukhan)
